Rebecca Heineman

Rebecca «Burger Becky» Ann Heineman er en amerikansk videospilldesigner og programmerer som har vært med på å utvikle over 250 videospill. Hun var med på å grunnlegge Interplay Productions, Logicware, Contraband Entertainment og Olde Sküül. Hun har vært administrerende direktør i Olde Sküül siden 2013.

Liv og virke 
Rebecca Ann Heineman (født William «Burger Bill» Salvador Heineman) ble født og var oppvokst i Whittier i California. Da hun var ung, ettersom hun ikke hadde råd til kjøpe seg spill til Atari 2600-konsollen sin, lærte hun seg å piratkopiere dem, og skaffet seg dermed en stor spillsamling. Etter hvert nøyet hun seg ikke bare med å kopiere til seg spill, men ville også vite hvordan spillene fungerte, og lærte seg dermed å dekonstruere spillkoden for å se hvordan de var bygd opp. I 1980 dro Heineman og en venn til Los Angeles for å delta i en lokal Space Invaders-turnering. Til tross for at hun ikke en gang forventet å havne i topp 100-lista, vant hun. Senere samme år, vant hun turneringen i New York. Utifra dette ansees Heineman som den første videospillturneringsvinneren.

Rundt 2003 fikk Heineman diagnosen kjønnsdysfori og gikk deretter over til å leve som kvinne. Hun endret fornavnene sine til Rebecca Ann. Etter det har hun levd livet som lesbisk og er gift med Jennell Jaquays.

Siden 2011 har hun vært del av rådgivningskomiteen til Video Game History Museum og er del av styret i LHBTQ+-organisasjonen GLAAD. I 2017 ble hun innført i International Video Game Hall of Fame.

Hun skriver også Sailor Ranko, en fanfiction-tegneserie basert på Sailor Moon, som har vunnet flere priser.

Karriere 
Etter å ha vunnet turneringene i Los Angeles og New York, ble Heineman tilbudt en jobb i Electronic Games i tillegg til en konsulentjobb for en bok kalt How to Master Video Games. I løpet av denne perioden nevne hun til et tidskrift at hun hadde lært seg å dekonstruere Atari 2600-spill, og på grunn av dette ble det satt opp et møte mellom Heineman og eierne av spillutgiveren Avalon Hill. Idet hun møtte dem, ble hun umiddelbart ansatt som programmerer. Hun var da 16 år gammel, og flyttet da til den andre siden av USA på grunn av den nye jobben sin, og valgte å ikke fullføre videregåendeutdanningen sin. Ved Avalon Hill skrev hun en manual til selskapets programmeringsteam, spillmotoren som de brukte, og kodebasen som var i bruk til flere prosjekter der, i tillegg til sitt første spill, London Blitz, før hun forlot selskapet.

Heineman dro tilbake til California for å arbeide for en annen videospillutvikler, Boone Corporation. Her programmerte hun spillene Chuck Norris Superkicks og Robin Hood og lærte seg å programmere på Commodore VIC-20, Commodore 64, Apple II og på PC, i tillegg til at hun ble mer kjent med maskinvaren som sto bak spillene og videospilldesign. Boone Corporation la opp i 1983, så Heineman, sammen med Brian Fargo, Jay Patel og Troy Worrell grunnla Interplay Productions. Heineman var hovedprogrammerer for selskapet og arbeidet på Wasteland, The Bard's Tale, Another World i tillegg til Mac OS- og 3DO-versjonene av Wolfenstein 3D.

Heineman fortsatte arbeidet sitt med The Bard's Tale III: Thief of Fate, Dragon Wars, Tass Times in Tonetown, Borrowed Time, Mindshadow og The Tracer Sanction, blant andre spill utviklet for Interplay. Etter hvert som selskapet vokste til over 500 ansatte, ønsket Heineman å heller arbeide i mindre grupper som hun hadde gjort før, så hun forlot Interplay i 1995 og var medgrunnlegger til selskapet Logicware, hvor hun var teknisk direktør og hovedprogrammerer. I tillegg til å ha vært med på å utvikle selskapets nye spill, overså hun også arbeidet selskapet drev med for å portere spill til andre plattformer, blant annet Another World, Shattered Steel, Jazz Jackrabbit 2 og en kanselert Mac OS-versjon av Half-Life.

I 1999 grunnla hun Contraband Entertainment, som hun var administrerende direktør i. Noen av prosjektene ledet av Heineman i dette selskapet inkluderer Myth III: The Wolf Age, Activision Anthology, Mac OS-versjonene av Aliens Versus Predator, Baldur's Gate II og Heroes of Might and Magic IV. I løpet av denne perioden var hun også konsulent for flere andre selskaper. Hun var blant annet konsulent for Electronic Arts, var med på å oppgradere spillmotorkode for Barking Lizards Technologies og Ubisoft, optimaliserte kode for Sensory Sweep Studios, var programvarearkitekt for Bloomberg LP og Amazon, trente Microsofts utviklingsstudioer i å utvikle for Xbox 360, i tillegg til at hun har arbeidet på operativsystemkjernen til PlayStation Portable og PlayStation 4 for Sony. Mens hun arbeidet for Amazon, i tillegg til rollen sin som programvarearkitekt, representerte hun også transkjønnede i Amazons LHBTQ+-gruppe kalt Glamazon.

Contraband la opp i 2013, hvorpå Heineman grunnla et nytt selskap, Olde Sküül, sammen med Jennell Jaquays, Maurine Starkey og Susan Manley. Her er hun administrerende direktør.

Ludografi 
 Chuck Norris Superkicks (1984)
 The Bard's Tale (1985)
 Borrowed Time (1985)
 Racing Destruction Set (1986, Atari 8-bit-versjonen)
 Tass Times in Tonetown (1986)
 Wasteland (1988)
 The Bard's Tale III: Thief of Fate (1988)
 Neuromancer (1988)
 Battle Chess (1988)
 Crystal Quest (1989, Apple IIgs-versjonen)
 Dragon Wars (1989)
 Track Meet (1991)
 RPM Racing (1991)
 Another World (1992, SNES-versjonen)
 Rescue Rover (1993, Apple IIgs-versjonen)
 Ultima I: The First Age of Darkness (1994, Apple IIgs-versjonen)
 Wolfenstein 3D (1995, Mac OS- og 3DO-versjonene)
 Kingdom: The Far Reaches (1995)
 Killing Time (1996)
 Doom (1996, 3DO-versjonen)
 Shattered Steel (1996)
 Defiance (1997)
 Tempest 2000 (1998, Mac-versjonen)
 Remington Top Shot (1998)
 Jazz Jackrabbit 2 (1999, Mac-versjonen)
 Quake II (1999, Mac-versjonen)
 Bugdom (1999)
 Myth III: The Wolf Age (2001)
 Baldur's Gate II: Shadows of Amn (2001, Mac-versjonen)
 Aliens Versus Predator (2001, Mac-versjonen)
 Nanosaur Extreme (2002)
 Icewind Dale (2002, Mac-versjonen)
 Hexen II (2002, Mac-versjonen)
 Heroes of Might and Magic IV (2002)
 Activision Anthology (2002)
 Medal of Honor: Rising Sun (2003)
 Medal of Honor: Pacific Assault (2004)
 GoldenEye: Rogue Agent (2004)
 Medal of Honor: European Assault (2005)
 Command & Conquer 3: Tiberium Wars (2007)

Referanser

Eksterne lenker 
 
 

Videospilldesignere fra USA
Programmerere fra USA
Personer tilknyttet Microsoft
Personer fra Whittier